Alih suara

Dalam bidang perfileman, alih suara (dubbing atau looping) ialah proses merakam atau menggantikan suara bagi sesuatu hasil gambar wayang atau animasi dalam bentuk visual video. Istilah ini paling kerap digunakan untuk merujuk kepada suara-suara yang dirakam yang bukan milik pelakon asal dan bertutur dalam bahasa yang berlainan dengan pelakon asal itu. "Alih suara" juga boleh merujuk kepada proses merakam semula patah-patah dialog oleh pelakon asal yang menyebutnya. Proses ini secara teknikal dikenali sebagai penggantian dialog berautomasi (automated dialogue replacement, ADR). Erti kata lain, alih suara  digunakan dalam proses pembuatan filem ketika zaman 40an hingga 90an bagi beberapa filem atau cerita episod bersiri untuk memperjelaskan dialog lakonan watak kerana rakaman hanya dibuat berdasarkan mikrofon. Ia bermakna, filem ditapis dengan audio baharu serta suara yang dilakonkan.
Secara amnya, alih suara dilakukan terhadap animasi antarabangsa dengan bahasa yang berbeza. Bahan-bahan yang berunsurkan negara luar akan diterjemahkan dalam bahasa tempatan bagi memudahkan penonton memahami jalan cerita bahan tersebut.
Kebiasaanya, alih suara dilakukan terhadap animasi kerana ia menarik minat untuk ditonton dengan versi bahasa yang berbeza. Namun begitu, kini terdapat filem-filem yang dialih suarakan kepada bahasa tempatan disesuatu negara. Berlakunya tayangan dipawagam dengan filem-filem yang telah dialih suarakan.
Antara syarikat animasi yang terkenal dengan dunia alih suara adalah Disney, Pixar, dan Dreamwork. Syarikat animasi ini meluaskan filem dengan mengarah cawangan syarikat mereka dinegara berbeza untuk menghasilkan filem versi bahasa tempatan. Ia mampu meningkatkan hasil kutipan yang mencecah jutaan dollar.
Alih suara dimulakan dengan penterjemahan terlebih dahulu bagi menghasilkan skrip bagi sesebuah episod atau filem. Kemudian, menulis semula dialog yang tidak lari makna dan penyegerakan(sync) dari gerak mulut bibir karakter serta audio. Penulis perlu memastikan agar skrip yang ditulis dengan tatabahasa yang tepat dan ejaan yang benar.
Proses alih suara dilakukan didalam studio kerana alih suara memerlukan ruang yang kedap bunyi dan sunyi. Dalam proses rakaman, terdapat dua studio iaitu studio A tempat dimana juruteknik rakaman menguruskan audio dan studio B tempat pelakon suara merakam suara. Proses ini juga memakan masa kerana alih suara memerlukan tenaga yang banyak untuk penyegerakan dan menghasilkan suara mengikut ekspresi watak. Setiap dialog yang panjangnya 50 ayat dan lebih mungkin mengambil 1 minit. Berlaku juga kesalahan sebutan atau tersasul yang menjadikan pelakon suara terpaksa mengulang kembali dialog.
Kesimpulannya, alih suara merupakan bakat yang jarang ditemui bak berlian tidak tercanai. Tidak semua orang mahir dengan kerjaya unik ini.

Penggantian dialog berautomasi

Penggantian dialog berautomasi (automated dialogue replacement, ADR), juga dipanggil post-sync atau looping ialah proses merakam semula dialog asal selepas penggambaran dengan tujuan menghasilkan runut bunyi yang lebih jelas.
Dalam kerja penerbitan filem biasa, seorang pengadun bunyi penerbitan merakam dialog ketika penggambaran. Melainkan penggambaran diadakan di pentas bunyi, rakaman bunyi amat mudah terjejas oleh kebisingan dari set, lalu lintas, angin, dan seluruh suasana persekitaran, maka terjadinya hasil rakaman bunyi yang tidak boleh dipakai. Oleh itu, ketika proses pascapenerbitan, seorang penyelia suntingan bunyi atau penyelia ADR menyemak segala dialog dalam filem lalu memutuskan rangkap-rangkap dialog mana yang perlu diganti.
ADR juga digunakan untuk menukarkan rangkap-rangkap yang dirakam terdahulu untuk memperjelaskan konteks, atau menambah baik gaya sebutan dan ketepatan masa perbualan pelakon.
Bagi karya animasi seperti imejan janaan komputer (CGI) atau kartun animasi, dialognya dirakam ke dalam rancangan sebelum disunting. Biarpun semua suara watak-watak dirakam dalam studio, namun ADR diperlukan seandainya bukan semua pengalih suaranya boleh hadir sekaligus pada satu masa.
ADR dirakam dalam sesi ADR yang berlangsung dalam studio bunyi khusus. Pelakon, iaitu biasanya pelakon asal dari set penggambaran, ditunjukkan babak yang perlu dirakam semula bunyinya, lalu cuba melakonkan semula dialognya setepat-tepatnya. Pelakon itu harus mengulangi rangkap-rangkap terbabit berkali-kali sambil memerhati babaknya (maka namanya proses looping), sehingga ambilan mana yang paling sesuai akan diadunkan dalam hasil akhir babak itu.
Kadang-kala, diambilnya pelakon yang berlainan dari pelakon asal dari set. Contohnya, watak siri filem Star Wars Darth Vader yang dilakonkan oleh David Prowse (trilogi asal), diikuti Hayden Christensen (Revenge of the Sith), tetapi disuarakan oleh James Earl Jones dalam proses pascapenerbitan.
ADR juga digunakan untuk melakabkan semula nyanyian. Teknik ini digunakan oleh, antara lainnya, Billy Boyd dan Viggo Mortensen dalam filem Lord of the Rings.
ADR juga mengalami perubahan dalam prosesnya. Tidak semstinya ADR dilakukan dalam studio pascapenerbitan, bahkan juga boleh dirakam di lokasi penggambaran dengan kelengkapan mobil. ADR juga boleh dirakam tanpa perlunya pelakon menonton babak yang perlu dirakam semula, sebaliknya hanya mendengar dialognya.
Pembubuhan atau penggantian bunyi bukan suara seperti kesan bunyi, ditugaskan kepada artis folei.

Rythmo band

Terdapat satu kaedah alih suara alternatif yang dipanggil rythmo band (Bahasa Perancis: bande rythmographique / bande rythmo) yang sinonim dengan amalan alih suara di Perancis tetapi juga diamalkan di Kanada dan Belgium. Ini memberikan panduan yang lebih persisi bagi pelakon, pengarah dan juruteknik malah juga boleh digandingkan dengan kaedah ADR tradisional. Pada mulanya "band" ini merupakan basi filem 35 mm jernih yang tertulis dengan dakwat dialog dan juga kiu-kiu lain bagi pelakon suara termasuk ketawa, tangisan, panjang suku kata, bunyi mulut, hembusan, dan buka tutup mulut. Rythmo band dipancarkan di studio dan menatal seiring dengan filem gambar.
Penggunaan studio lebih cekap masa kerana dengan bantuan teks tatal, gambar dan kiu audio, pelakon dapat membaca dengan kadar yang lebih cepat daripada ADR biasa (gambar dan audio sahaja). Dengan ADR, pelakon membaca 10–12 baris sejam, sementara rythmo band boleh membantu pembacaan sebanyak 35-50 baris sejam.
Dahulu, penyediaan rythmo band menelan banyak masa dan memerlukan kepakaran, maka kaedah ini tidak diamalkan secara meluas. Namun demikian, perisian meniru kaedah ini dan oleh itu mengatasi kekurangan proses rythmo band yang dahulu serta mengurangkan masa yang diperlukan untuk mempersiapkan sesi alih suara.

Alih suara di Malaysia

Alih suara tidak terkenal sangat di Malaysia kerana penonton lebih memilih versi asalnya, terutamanya jika diimport dari negara berbahasa Inggeris. Walau bagaimana, banyak bahan yang mempunyai audio bahasa lain daripada bahasa Inggeris dialih suara seperti kartun dari Jepun atau telenova dari Amerika Selatan.
Kini, sari kata lebih diminati oleh para penonton termasuk dalam telenova Amerika Selatan dan rancangan berbahasa Inggeris. Beberapa drama Korea atau Jepun juga mempunyai alihan suara dalam bahasa Mandarin dan sari kata bahasa Malaysia di saluran televisyen terestrial. Rancangan-rancangan yang mempunyai audio Kantonis, Mandarin, Tamil dan Hindi pula tidak dialih suara dan sebaliknya disari kata, kadang kala dalam beberapa bahasa. Kartun-kartun yang diimport dari Jepun lebih ditonton dengan audio alihan suara bahasa Malaysia. Pada awalnya, kartun bahasa Inggeris tidak dialih suara langsung, malah tidak ada sari kata. Walau bagaimana, pengalihan suara lebih kerap berlaku di televisyen seperti saluran Disney Channel, Cartoon Network dan Nickelodeon. Alih suara rancangan bukan kartun berbahasa Inggeris ke dalam bahasa Malaysia juga berlaku di saluran televisyen seperti FOX, FOX Movies Premium, HBO, AXN, Discovery Channel, dan Nat Geo Wild sebagai alternatif bagi mereka yang tidak boleh membaca sari kata (kecuali FOX dan Nat Geo Wild, alih suara digunakan sepenuhnya tanpa pilihan sari kata).
Rancangan berita di Malaysia pula disiarkan dalam beberapa bahasa seperti Bahasa Malaysia, Inggeris, Mandarin, Tamil, Iban, Kadazandusun, Thai dan Min Nan.